錦城秋暮海棠
作者：汪元量
朝代：宋

paragraphs: 錦城海棠妙無比，秋光染出胭脂蘂。
日照殷紅如血鮮，箭砂粧粒真珠子。
玉環著酒睡初覺，臉薄粉香淚如洗。
絳紗穿露水晶圓，笑殺荷花守紅死。
蜀鄉海棠根本別，有色有香成二美。
春花開殘秋復花，簸弄東君權不已。
錦袍公子汗血駒，賓客諠譁間朱紫。
有酒如池肉如山，銀燭千條照羅綺。
蕭娘十八青絲髪，手把金鍾歌皓齒。
神仙艷骨世所無，歌聲直入青雲裏。
江南倦客慘不樂，鳴笛哀箏亂人耳。
干戈滿地行路難，屏裏吳山數千里。
遥憐花國化青蕪，浪蘂浮花敢欣喜。
草堂無詩花無德，竊號花仙寧不耻。
春花撩亂亦可憐，秋花爛熳何爲爾。
花前妙舞曲未終，紅雪紛紛落流水。
薄命佳人只土塵，拋盃拔劍長歌起。